《田家妇》
宋代·于石

村南村北麦欲枯，桑麻阴阴满路隅。
炊黍田头行饷夫，饼炉未熟儿呱呱。
鸭头长袜短布襦，平生未识铅与朱。
弹筝不用如罗敷，怀金不愿逢秋胡。
眼前富贵何足娱，一身饱暖自有余。
茅檐笑语寒灯孤，夜舂晓织奉舅姑。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。